PRÍLOHA K LEGISLATÍVNEMU UZNESENIU

Vyhlásenia Komisie k nariadeniu Európskeho parlamentu a Rady (EÚ) 2022/991 (1)

Vyhlásenie Komisie k vykonávaniu mechanizmu, na základe ktorého môže Europol navrhovať vydávanie zápisov v Schengenskom informačnom systéme

Tri roky po nadobudnutí účinnosti tohto nariadenia, ktorým sa mení nariadenie (EÚ) 2016/794, predloží Komisia v rámci hodnotenia vykonaného podľa článku 68 ods. 3 nariadenia (EÚ) 2016/794 správu o operačnom vplyve nového mechanizmu zriadeného v článku 4 ods. 1 písm. r) nariadenia (EÚ) 2016/794. V rámci tohto mechanizmu môže Europol na základe údajov, ktoré získal od tretích krajín alebo medzinárodných organizácií, navrhnúť členským štátom, aby do Schengenského informačného systému vložili informačné zápisy v záujme Únie o osobách zapojených do terorizmu alebo inej závažnej a organizovanej trestnej činnosti. Komisia vykoná toto hodnotenie na základe správ, ktoré Europol predloží o navrhovaných zápisoch do Schengenského informačného systému a o následných zápisoch, ktoré členské štáty vložili do Schengenského informačného systému.

Vyhlásenie Komisie k vzťahom medzi Europolom a Európskou prokuratúrou

Komisia sa domnieva, že ustanovenia o vzťahoch medzi Europolom a Európskou prokuratúrou (EPPO) uvedené v článku 20a nariadenia (EÚ) 2016/794 nemôžu obmedzovať povinnosti Europolu vyplývajúce z článku 24 ods. 1 nariadenia Rady (EÚ) 2017/1939, a preto sa musia vykladať a uplatňovať v súlade s druhým z uvedených článkov.

Vyhlásenie Komisie k ustanoveniam o spolupráci Europolu s tretími krajinami

Pokiaľ ide o pravidlá spolupráce Europolu s tretími krajinami, Komisia poznamenáva, že pri každom prenose osobných údajov z Europolu do tretej krajiny na základe „právne záväzného nástroja“ je potrebná medzinárodná dohoda podľa článku 218 Zmluvy, ako je už stanovené v článku 25 ods. 1 písm. b) nariadenia (EÚ) 2016/794. Komisia zároveň poukazuje na to, že každý prenos osobných údajov z Europolu do tretej krajiny na základe posúdenia primeraných záruk Europolom, musí spĺňať požiadavky stanovené v judikatúre (2) Súdneho dvora Európskej únie, čo si vyžaduje, aby Europol dospel k záveru, že úroveň ochrany údajov v tretej krajine zabezpečuje zásadnú rovnocennosť, pokiaľ ide o ochranu údajov. Umožnenie prenosu údajov na základe takéhoto posúdenia bez toho, aby bol potrebný predchádzajúci súhlas európskeho dozorného úradníka pre ochranu údajov, ako je stanovené v článku 25 ods. 6 nariadenia (EÚ) 2016/794, vytvára riziko následného zásahu európskeho dozorného úradníka pre ochranu údajov z dôvodu rozdielneho posúdenia záruk v oblasti ochrany údajov, a mohlo by tak mať negatívny vplyv na spoluprácu v oblasti presadzovania práva.

Vyhlásenie Komisie k posilneniu spolupráce medzi Europolom a Interpolom

Komisia pripomína, že v rámci prebiehajúcich rokovaní o dohode o spolupráci medzi Európskou úniou a Medzinárodnou organizáciou kriminálnej polície (INTERPOL) a v súlade so smernicami na rokovania vydanými Radou (3) sa Komisia usiluje posilniť spoluprácu medzi Europolom a Interpolom, a to s prihliadnutím na najnovší vývoj v oblasti boja proti terorizmu, cezhraničnej a nadnárodnej závažnej organizovanej trestnej činnosti, ako aj na súčasné operačné potreby a mandát Europolu. Komisia sa v súlade so smernicami na rokovania vydanými Radou (4) usiluje zabezpečiť, aby dohoda poskytovala právny základ pre povolenie prístupu Europolu k príslušným databázam Interpolu na účely plnenia jeho úloh.

Vyhlásenie Rady o červených obežníkoch Interpolu v rámci prijatia nariadenia Európskeho parlamentu a Rady (EÚ) 2022/991 (5)

Rada v kontexte prebiehajúcej spolupráce medzi EÚ a Interpolom víta pokrok Interpolu pri vytváraní vnútorných mechanizmov, ktorými sa pred uverejnením a šírením červených obežníkov posúdi, či nebol porušený štatút Interpolu. Členské štáty budú naďalej podporovať Interpol v týchto snahách a vítajú skutočnosť, že zástupca Interpolu informoval na úrovni pracovnej skupiny v Rade o uvedených snahách Interpolu, ktorých cieľom je predchádzať zneužívaniu červených obežníkov z politických dôvodov alebo na účely porušovania ľudských práv, a vyzývajú na pokračovanie pravidelných kontaktov v tejto veci medzi Interpolom a jeho „národnými ústredňami“ v snahe ďalej šíriť povedomie o krokoch, ktoré členské štáty prijmú v spolupráci s Interpolom. Rada bude naďalej podporovať Interpol pri presadzovaní existujúcich noriem a postupov INTERPOL-u v oblasti kvality a súladu údajov a bude Interpol pravidelne vyzývať, aby informoval Radu na úrovni pracovnej skupiny.

(1) Nariadenie Európskeho parlamentu a Rady (EÚ) 2022/991 z 8. júna 2022, ktorým sa mení nariadenie (EÚ) 2016/794, pokiaľ ide o spoluprácu Europolu so súkromnými subjektmi, spracúvanie osobných údajov Europolom na podporu vyšetrovania trestných činov a úlohu Europolu v oblasti výskumu a inovácií (Ú. v. EÚ L 169, 27.6.2022, s. 1).

(2) Stanovisko 1/15, Dohoda o PNR medzi EÚ a Kanadou, EU:C:2017:592 (26.7.2017); rozsudok zo 6. októbra 2015, Schrems, C-362/14, EU:C:2015:650; rozsudok zo 16. júla 2020, C-311/18, Schrems II, EU:C:2020:559.

(3) Rozhodnutie Rady (EÚ) 2021/1312 z 19. júla 2021 o poverení začať rokovania o dohode o spolupráci medzi Európskou úniou a Medzinárodnou organizáciou kriminálnej polície (INTERPOL).

(4) Rozhodnutie Rady (EÚ) 2021/1312 z 19. júla 2021 o poverení začať rokovania o dohode o spolupráci medzi Európskou úniou a Medzinárodnou organizáciou kriminálnej polície (INTERPOL).

(5) Nariadenie Európskeho parlamentu a Rady (EÚ) 2022/991 z 8. júna 2022, ktorým sa mení nariadenie (EÚ) 2016/794, pokiaľ ide o spoluprácu Europolu so súkromnými subjektmi, spracúvanie osobných údajov Europolom na podporu vyšetrovania trestných činov a úlohu Europolu v oblasti výskumu a inovácií (Ú. v. EÚ L 169, 27.6.2022, s. 1).